次韻書懷
作者：許及之
朝代：宋

paragraphs: 世味真嚼蠟，閒趣覺雋永。
閉門讀舊書，拓牖豁微冏。
闚道忘一斑，反身得三省。
佳人不可招，妙處誰與領。
未刖聊晨門，已獻那泣郢。
向來真左計，只合事幽屏。
感君汪洋陂，洗我榮辱境。
逢原得新功，餘潤及古井。
筆端有轆轤，句法見馳騁。
梅花動鄉思，霜風吹鬢影。
言歸日在念，未策心已警。
咫尺看白雲，祇隔馮公嶺。